Ҩыџьа аԥҳацәеи ԥаки ран, быжьҩык амаҭацәа ранду Ельмира Ҭаркьылԥҳа Бзыԥҭа ақыҭан лашҭа-лгәара ус баша-маша ицқьаны мацара акәым дшазнеиуа, ара иҭагылоу аҵиаақәа ҷыдала ихырффаны, еиуеиԥшым аформақәа рыҭаны аландшафттә дизаин ԥшӡа аԥылҵоит.
Ара иуԥылоит 50 хкы инареиҳаны аҵлақәеи ашәҭқәеи, урҭ рахьтә 30 инаркны 50 шықәсанӡа зхыҵуагьы ыҟоуп. Зегь реиҳа лгәы азыбылуеит кавказтәи ашыц, уи акыр шықәса раԥхьа лара Аӡиа иаҵәа азааигәара илыԥшааит. Усҟан иара ахаҳә ахьлеиз иахҟьаны иҟәаҟәан иахькажьыз лбан, ирыцҳашьаны, адацқәа аҩныҟа иааганы еиҭалҳаит, нап адкыланы илааӡеит.
Убри ашьҭахь лара ашыцҵлақәа акымкәа-ҩбамкәа еиҭалҳаит, ус иагьыҟалеит, Аԥсны ашыц еиҳарак ықәызхыз аԥарԥалыкь мцаԥшь Ельмира лашҭаҿы игылаз ашыц ԥырхага азамҭеит лара иҟалҵоз ахәышәтәрақәа ирыбзоураны. Рқыҭаҿы лара лҿы мацароуп ашыц ахьеиқәхаз.
Ара иҭагылоу агәырбӷьыҵлақәа рформа уамашәа иубартә иҟоуп. Шьоукы аԥшькәакь аформа рымоуп, даҽа шьоукых гьежьуп, егьырҭ еихагьежьуа ихырффоуп, иара убас абалеринацәа рыҵкқәа ршәушәагьы ҽаџьара игылоуп. Ельмира есышьыжь асааҭ хәба рзы дгыланы урҭ еилылхуеит, имыцхәу амахәқәа рхырффара далагоит. Абарҭ рҩызцәа ашедеврқәа раԥҵаразы шықәсыкгьы азхом.
Абри аҩыза ашҭа, абаҳча рааӡараҿы Ельмира длыцхраауеит лыԥшәма Роман Шармаҭаа, иара убас лҭаца Кристина, хәышықәса зхыҵуа лмаҭа еиҳабы Амина.